[300] Comes Rainaldus*, juxta castellum Vesullum dictum, dedit ęcclesiam in honore sancti Georgii sacratam, ut ibi construeretur monasterium et quattuor monachi ibidem constituerentur, qui, omni tempore Deo servientes, exorarent pro requie animarum patris sui ac matris fratrisque, ac pro semetipso, omnique parentela. Dedit ad eorum stipendia vineas et terras vel quodcumque fuit necessarium, piscationem insuper, cum hominibus qui de hoc ministerio sibi serviebant. [301] Huic donationi presens fuit archiepiscopus Hugo*, deditque per baculum quem ferre manu solebat, altare predictę ęcclesię abbati Halinardo; et, ob memoriam hujus rei, commutaverunt virgas suas.